Boerseun 10 maande onskuldig in tronk opgesluit | SAUK.co.za - Nuus.info
Boerseun 10 maande onskuldig in tronk opgesluit
Hy het sy Bybel van A tot Z deurgelees in sy tien maande in die tronk.
So sê Ritha Hall-Els, Matthew (Benny) Benson (25) se prokureur nadat hy Maandag in die hooggeregshof in Pretoria op alle aanklagte teen hom vrygespreek is.
Hy is beskuldig dat hy in Augustus verlede jaar vir Tebogo Ndlovu doodgeskiet het toe dié man skrootmetaal en lemoene op die Bensons en hul buurman se aangrensende plase by Mooinooi in Noordwes gesteel het.
Benny Lerumo, wat saam met Ndlovu en Thabiso Shole was op die dag van Ndlovu se verdwyning, het gesê " 'n wit man" het op hulle geskiet. Ndlovu is in die regterbobeen getref en toe hulle hom wou help, is nog skote op hulle gevuur. Hulle het hom toe daar gelos en hom nooit weer gesien nie.
Op grond van dié getuienis is Benson gearresteer. Hy het egter volgehou hy het op dié dag geen skoot afgevuur nie.
Nou het die hof Lerumo se getuienis verwerp omdat hy herhaaldelik sy getuienis verander het. Hy het onder meer aanvanklik gesê die skieter het 'n "lang geweer" gebruik om op hulle te skiet, maar later het hy sy getuienis verander dat dit 'n pistool was. Hy kon ook nie die skieter identifiseer nie.
Benson is Maandag vrygespreek, maar sy lewe gaan nooit weer dieselfde wees nie, sê Hall-Els.
Ná Ndlovu se verdwyning het onrus in die Mooinooi-omgewing uitgebreek. Voertuie is aan die brand gesteek en die N4-hoofweg en ander paaie is gesluit.
Benson se familie moes van die plaas af vlug wat hulle al vier geslagte lank besit het. "Die plaashuis en kothuis is geplunder. Daar is nie eens meer 'n dak op die huis nie. Dit is net 'n murasie."
Die gesin woon nou in Gauteng en wil volgens Hall-Els uit vrees vir vergelding nie bekend maak waar hulle woon of hul gesigte in die media wys nie.
"Daar is nie meer 'n spyker om te vat op die plaas nie," sê Mike Els, die Bensons se eertydse buurman. "Ek en oom Lawrence Chesworth (destyds 'n ander buurman van die Bensons) het nog probeer keer dat hulle die plaas plunder." Hul pogings was egter tevergeefs.
Els was een van baie mense uit die gemeenskap wat in Augustus gehelp het om van die Bensons se besittings uit die huis te verwyder toe inwoners van Maja­kaneng, waar Ndlovu, Lerumo en Shole woon, gedreig het om die huis af te brand.
Alles wat gesteel kon word, is weg. "Hulle het alles gevat . . . enige staalding, pompe, noem maar op," sê Els.
Hall-Els sê haar kliënt se tyd in die gevangenis was " 'n absolute nagmerrie" en hy gaan nou berading kry.
Hulle beplan om die staat vir skadevergoeding te dagvaar.
Ná die uitspraak het Benson gesê dit was 'n emosionele reis, maar God het hom daardeur getrek. "Ek glo in my storie, want dis die waarheid."
Ná sy inhegtenisneming is Benson twee weke lank in die Brits-polisieselle aangehou, waarna hy oorgeplaas is na die Kgosi Mampuru II-gevangenis in Pretoria. Hall-Els sê die eerste twee weke daar het renosterstropery-beskuldigdes hom beskerm.
Nadat dié mans nie meer daar was nie, het omstandighede versleg. "Jy moet R5 000 per maand betaal vir jou bed. Jy betaal vir alles," sê Hall-Els.
Tags: afrikaans, Afrikaanse, Afrikaanse Nuus, Afrikaner, Berig, gevangenis, Info, Matthew (Benny) Benson, Mooinooi, Noordwes, Nuus, South Africa, Suid Afrika, vrygespreek